
Om Lægdommere i Straffesager. 

Af Professor Goos. 



Det vilde være et ørkesløst Sporgsmaal at ve^sQ og spildt Umag 
at drøfte, om det lod sig gjore med nogen Nytte at indføre 
Lægdommere i en Straffeproces, der vedblev at være inkvisitorisk, 
skriftlig og hemmelig. De, der ville blive staaende ved denne 
Strafferetspleje, tænke allermindst paa at indpode et saadant 
Dyt Element i den. Og det med Rette. Hin Straffeproces, med 
sine Fortrin og sine Mangler, er sin Tids Barn, baaret af dens 
Tendenser, præget af dens Aand. Men for denne Aand er det 
Standpunkt ganske fremmed, som bærer Nutidens Krav paa 
Lægmænds Medvirkning. Disse Krav udspringe af en anden Op- 
fattelse af Forholdet mellem Samfund og Individ, af processuel 
Retfærdighed og Garantierne for den, ja selv af det ideelle 
Grundlag for Straffens Berettigelse. De Regler, man i hin Proces 
kan træffe paa, om Medvirkning af Dommere, der ikke ere rets- 
kyndige, ere enten kun temmelig betydningsløse Levninger af 
ældre Retstilstande, eller de staa, som i den militære Straffe- 
proces, i Forbindelse med ganske særegne Standshensyn. Et 
Forsøg paa at reformere Straffeprocessen ved Indførelsen af Læg- 
dommere, uden i øvrigt at forandre den, vilde blive dødfødt eller 
snart aabenbare en Uforligelighed, der maatte føre enten til 
Tilbagevenden til det gamle eller til en videre gaaende Reform, 
i et hvert Fald til Gjenoprettelse af Enhed i det Princip, paa 
hvilket Straffeprocessens Bygning opføres. 

Sporgsmaalet om Lægdommeres Indførelse i Strafferetsplejen 
har derfor ideelt, historisk og praktisk kun Interesse under Forud- 
sætning af en Straffeproces, der i det hele bygger paa de Reform- 

grundsætninger, som nu snart i et Aarhundrede have trængt paa 
for at opnaa og i stedse stigende Omfang have opnaaet Borgerret 
i det evropæiske Fastlands Lovgivninger, det vil sige en Proces, 
der i det væsentlige kan kaldes en offentlig og mundtlig 
Anklageproces. 

Men medens Lægdommerinstitutionen ikke kan undvære en 
saadan Straffeproces, er det et ganske andet Sporgsmaal , om 
ikke denne meget vel kan undvære Lægdommerne. 

Med den naturlige Tilbojelighed til, under Mangelen af dybere 
Forstaaelse, at tage det mest i Ojne faldende for Sagens egent- 
lige Kjærne, saa man fra forst af i Juryen Hovedforskj ellen mellem 
den engelske Straffeproces, som man vilde overføre, og den gamle, 
man vilde af med. Saa meget naturligere maatte dette være, 
som det syntes at give Reformbevægelsen en nærliggende politisk 
Forklaring, der aldeles passede ind i de samtidige, politiske Strom- 
ningers Tendens. Lægdommere skulde være Udtryk for Folkets 
Deltagelse i den dommende Magt paa samme Maade, som det 
repræsentative System er Udtryk for Folkets Deltagelse i den 
lovgivende Magt. 

Det kan være, at denne Opfattelse endnu er tilstede hos 
mange, der se Sporgsmaalet om • Straffeprocessens * Reform paa 
fjæmt Hold. Ogsaa maa man være belavet paa, at hint politiske 
Stikord atter kan trænge sig frem, hvor Reformsporgsmaalet 
kommer til at gaa i ét med politiske Magtsporgsmaal. Men fra 
Videnskabens Standpunkt maa den hele Betragtningsmaade siges 
at høre til de overvundne. Det er nu erkjendt, at den egentlige 
og dybeste Væsensforskjel mellem den gamle og nye Straffe- 
proces ligger i Modsætningen mellem det inkvisitoriske og det 
akkusatoriske Princip, og fremdeles, at Grundsporgsmaalene i 
Straffeprocessens Ordning maa besvares fra de Synspunkter, der 
bestemme Retsforholdet mellem Statsmagten, hvorledes den saa 
er organiseret, og de den underordnede Individer, ikke fra dem, 
der opstilles om Forholdet mellem forskjellige Faktorer i Stats- 
magtens Udøvelse. De tilhøre med andre^ Ord væsentlig ikke 
den politiske Friheds, men den borgerlige Friheds Retsproblemer. 

Denne Sagernes Stilling gjor Pladsen friere for Sporgsmaalet 
om Lægdommerinstitutionens Værd. Den byder dens Angribere 
en gunstigere Stilling, som ogsaa er blevet benyttet. De behøve 
nu ikke at erklære sig for Modstandere af en Straffeprocesreform 
i det hele. Paastanden kan fremsættes og er blevet fremsat 
saaledes: En offentlig og mundtlig Anklageproces er Nutidens 
berettigede Krav, men Lægdommerinstitutionen er et skadeligt 
Tillæg, som uden Forbindelse med hin Processes Grundsætninger 

kun har sin Eod i oprindelige Misforstaaelser og uberettigede 
politiske Hensyn. 

Vel er det ikke lykkedes denne Paastand i noget storre 
Omfang at faa Lovenes Medhold. De Stater, der havde indført 
en ny Straffeproces, men uden Lægdommere, have for storste 
Delen senere optaget dem, og de Stater, der ved en ny Kodi- 
fikation af den reformerede Straffeproces fik Anledning til at 
tage Sporgsmaalet under fornyet Overvejelse, have bevaret dem. 
Men det er maaske dog for dristigt heri at se en endelig Be- 
kræftelse af Uadskilleligheden. Vægtige Stemmer hæve sig endnu 
mod Lægdommerne og haabe paa et Omslag. Næppe tager man 
heller fejl ved at antage, at mange af dem, der sluttede sig til 
det i Tyskland fremkomne Forslag om en ny Form for Læg- 
dommeres Medvirkning i Juryformens Sted, bevægedes dertil af 
Uvilje mod Institutionen i det hele. Der kan da endnu forestaa 
denne alvorlige Storme. ^ 

Det er derfor ikke overflødigt i Lande, hvis Ketspleje endnu 
staar mere eller mindre fjærnt fra den mundtlige Anklageproces, 
at bringe det Sporgsmaal under Forhandling, om en eventuel Eeform 
bor indbefatte Indførelsen af Lægdommere eller indskrænjtes til en 
mundtlig og offentlig Anklageproces med Udelukkelse af disse. 

Som alt berørt, opstod der i Tyskland for faa Aar siden en 
levende Strid mellem dem, der vilde beholde Lægdommerne i den 
traditionelle Juryform, og dem, der vilde ordne deres Medvirken 
i en ny Form (Schoffen). Vist nok vare nu mange Forkæmpere 
for den nye Institution mere eller mindre aabne Fjender af Læg- 
dommere i det hele. Men det gjaldt dog langt fra om alle. 
Denne Institutions Venner dele sig saaledes nu i to Grupper 
eller endog flere, idet der atter kan skjelnes mellem dem, der 
blot ville supplere Juryindretningen ved Anvendelse af Meddoms- 
mænd i mindre Sager, og dem, der ville lade disse træde i Stedet 
i Jurysagerne. Saa vigtigt nu end dette Sporgsmaal om Formen 
for Lægdommeres Medvirkning er, fordi det i alt Fald kan be- 
tinge, at Grundtankerne virkelig blive realiserede, er det dog 
ikke nødvendigt at gjore en Forhandling om Hovedsporgsmaalet 
mere indviklet ved her at medtage det. De forskjellige Meninger 
om Udførelsesmaaden behøve ikke at afvige fra hverandre i Op- - 
fattelsen af det, hvorpaa Hovedsporgsmaalets Besvarelse beror. 
De efterfølgende Bemærkninger stille sig i alt Fald blot til Op- 
gave at fremhæve saadanne Synspunkter, som formentlig give 
Lægdommerinstitutionen i sin Almindelighed Berettigelse, og som 
kunne være et fælles Udgangspunkt trods afvigende Meninger om 
Udførelsesmaaden. 

1* 

Straflfeprocessens Udvikling paa det evropæiske Fastland fra 
Middelalderen og til Slutningen af det 18de Aarhundrede havde 
med faa Undtagelser ført til, at Straffesagernes Afgjorelse ude- 
lukkende var betroet Dommere, som vare beskikkede af Stats- 
magten, og som regelmæssig vare fast ansatte, altsaa forudsattes 
at have Dommerfunktionen til Opgave for deres Livsvirksomhed. 
For såadanne Fagdommeres Beskikkelse maatte det blive en 
naturlig Betingelse, at de vare i Besiddelse af den Retskyndighed, 
som en slig Livsopgave kræver. Det kan nu heller intet Oj'eblik 
være tvivlsomt , at en civiliseret Retspleje ikke kan undvære 
såadanne Fagdommere. En Bestræbelse for at afskaffe dem og 
sætte i Stedet Dommere, der ikke havde dommende Virksomhed 
til Livsopgave og ikke kunde forudsættes at have den nødven- 
dige Retskyndighed, vilde være en Urimelighed og en Anakronisme. 
Hvor meget man end vilde betragte det som et Fortrin, at 
Dommere af sidst nævnte Art ikke behøvede at beskikkes af 
andre Statsmagtsorganer, vilde det dog aldrig kunne veje op mod 
den Meningsløshed, at lægge et Eneherredømme over Af gj oreisen 
af Retssager i Personers Haand, der mangle Retskyndighed. 
Den Uafhængighed, som vandtes ved hint, vilde i det mindste 
under nogenlunde normale Forhold være for intet at regne mod 
den fuldstændige Mangel paa Betryggelse for en i Realiteten 
retfærdig Afgjorelse. Det, der fornuftigvis kan være og virkelig 
er Tale om som Modsætning til den traditionelle Ordning, 
er ikke at fortrænge Fagdommerne, men at kalde Lægmænd til 
Medvirkning med dem, ikke at bortkaste de Garantier, der 
haves i hine, men at forøge Garantierne. Hvorledes nu Dommere, 
der mangle eller i det mindste ikke behøve at have Retskyndighed, 
desuagtet kunne bidrage til Betryggelse af Sagens retfærdige 
Afgjorelse, under Forudsætning af en rigtig ordnet Samvirken 
med Fagdommerne, det bliver det saaledes Opgaven at paavise. 
Idet Opgaven stilles saaledes, holder den sig. ganske inden for de 
Grænser, som Retsplejens eget Væsen drager. Der gives Af- 
kald paa fortrinsvis at anbefale Institutionen ved de Goder, den 
kan medføre for Samfundets Kulturudvikling i det hele. Hvor 
hojt man end kan værdsætte disse, vil man heller ikke let faa 
en juridisk Betragtning til at gaa ind paa, at lade Hensynet til 
de enkelte Tilfældes retfærdige Afgjorelse træde i Baggrunden 
for et mere almindeligt Hensyn til Samfundets Udvikling. 

Den Betryggelse for Sagens retfærdige Afgjorelse, som en Med- 
virkning af Lægdommere kan skabe, have mange alene viUet søge i 
den Uafhængighed af uberettigede Indflydelser, som sikres Af- 
gjorelsen paa Grund af disse Dommeres Kaldelsesmaade : Ikke 

Rettens Evne til at domme retfærdig forhojes, men dens Vilje 
styrkes og sikres. 

De Sporgsmaal, der rejse sig, naar man stiller Sagen saa- 
ledes, ligge for Haanden. Kan der med Foje i Nutiden og efter 
den nu vel alle Vegne stedfindende grundlovmæssige Garanti for 
Dommerstandens Uafhængighed næres Frygt for partisk Rets- 
pleje fra Fagdommernes Side? Maatte ikke i alt Fald konkrete 
Tids- og Stedshensyn tages i Betragtning saaledes, at Lægdommer- 
institutionen dog ikke kunde gjore Krav paa en lignende Almen- 
gyldighed som andre Grundsætninger for Strafferetsplejen? 
Kunde det ikke tænkes, at Fagdommemes Uafhængighed blev 
sikret endnu mere, end Tilfældet er, saaledes som det f. Eks. 
har været paa Bane i Frankrig, og derved den i og for sig be- 
synderlige Udvej undgaas, af denne Grund at tildele Retten et 
Element, som mangler de reale Betingelser for at domme rigtig? 
Stadfæster Erfaringen virkelig, at Lægdommernes Kaldelses- 
maade skaffer dem en Uafhængighed, hævet over en hver An- 
fægtelse fra den Side, fra hvilken uberettiget Paavirkning af Fag- 
dommere befrygtes og til Tider har gjort sig gjældende, eller vil ikke 
snarere under slige for al Retspleje ugunstige Omstændigheder det 
hos Lægdommerne søgte Hjælpemiddel vise sig illusorisk? Maa 
det ikke i alt Fald befrygtes, . at Lægdommerne let vilde komme 
ind under en anden Afhængighed, der ikke er mindre stridende 
mod den upartiske Retsplejes Væsen end den Afhængighed, der 
befrygtes for Fagdommerne? Hvad vilde være vundet, naar Rets- 
plejens Betryggelse mod Regeringsmagtens Indflydelse kun vandtes 
ved at gjore den til Slave af de ojeblikkelige Folkestemninger? 

At gaa ind paa disse og andre lignende Sporgsmaal og at 
prøve de i dem liggende Indvendinger mod Lægdommerinstitu- 
tionen maatte nødvendigvis blive Opgaven, hvis den Forudsæt- 
ning maatte lægges til Grund, at Lægdommerne intet bidrage 
eller kunne bidrage til Løsningen af Sagens reale Sporgsmaal. 
Det vilde fremdeles fra dette Standpunkt blive en Opgave at 
prøve, om det Forsvar for Lægdommerne kunde gjælde som fyldest- 
gjorende, der lader sig noje med at henpege paa, at deres Til- 
kaldelse styrker den almindelige Tillid til Retsplejen, og at 
det mindre kommer an paa, om den almindelige Opinion, man 
derved kommer i Møde, er begrundet, end derpaa, at den virkelig 
er til Stede, — det Forsvar, som var den preussiske Justits- 
ministers endelige Konklusion under Forhandlingen om de ny 
Justitslove i den tyske Rigsdag: „Jeg gaar ud fra, at en virkelig 
korrekt Retspleje kun garanteres ved retskyndige Dommere. 
Men det kommer ikke alene an paa en korrekt Retspleje, men 

ogsaa paa en saadan, der nyder TilKd". Langt mindre Vægt 
kommer der derimod til at ligge paa hele denne, mere ydre Side af 
Sagen, hvis hin Forudsætning ikke er rigtig. Hvis Kettens Evne 
til at løse Sagens Sporgsmaal retfærdig forhojes ved Lægdommerne, 
have disse deri et tilstrækkeligt Forsvar. De have da en i Sagen 
selv grundet Berettigelse lige saa vel som Fagdommeme. Hin 
ydre Side bliver kun af sekundær Betydning og stiller kun den 
samme Fordring som ved Fagdommerne, at Kaldelses- og Virke- 
maaden bliver en saadan, at Dommen saa vidt mulig bringes i 
Ly for al uberettiget Paavirkning. 

Dette Sporgsmaal bliver da Sagens egentlige Kjærne. Kun 
hvis dets Besvarelse falder ud til Gunst for Lægdommerne, har 
Institutionen Værd fra et strængt retligt Synspunkt. Ellers 
hjemfalder den til Afvejelse paa politiske Hensyns Vægtskaal. 
Paa denne Undersøgelse ligger der saaledes en afgjorende Vægt. 
Den er den principale. 

Kunne Lægdommere paa noget Punkt, som hører med til 
en Straffesags Afgjorelse, præsumeres at fælde en i og for sig 
bedre eller rigtigere Dom end Fagdommere? Det er det forste 
Sporgsmaal. Men den straffende Retshaandhævelses Ejendomme- 
lighed medfører, at dette ikke udtommer Sagen, saaledes som 
det vilde gjore, naar der var Tale om en lignende Institution i 
borgerlige Retstrætter. Kan Retfærdigheden under nogen Be- 
tingelse tilstede eller kræve, at Lægmændenes Dom sættes over 
Fagdommernes i Punkter, hvor disse præsumtivt ere i Stand til 
at give den objektivt rigtigste Afgjorelse? Dette bliver det andet 
Sporgsmaal, uden hvis bekræftende Besvarelse Institutionen, 
baade som den historisk forekommer, og som mange ønske den 
ændret, dog vil staa væsentlig uforklaret. 

For at besvare disse Sporgsmaal, er det nødvendigt forst 
at foretage en Hovedsondring mellem Afgjorelsen af Skyld- 
sporgsmaalet som Straffesagens første Hovedbestanddel, og, 
hvis denne er faldet ud til Domfældelse, Strafudmaalingen som 
den anden Bestanddel. I Skyldssporgsmaalets Afgjorelse sondres 
atter mellem 1® Bekræftelsen eller Benægtelsen af, at den sigtede 
har begaaet en vis Handling med visse retlige Kvalifikationer 
(Undersætningen i Dommens Syllogisme) og 2® Afgjorelsen af, om 
det, der statueres ad 1°, kan. henføres under nogen (en eUer 
flere givne) Straffebestemmelse (Subsumtionen under Oversæt- 
ningen O: Loven, — eller Slutningen i Syllogismen). 

Præsumtivt bedst i Stand til at afgjore rigtig denne sidste 
Del af Skyldsporgsmaalet ere utvivlsomt Fagdommeme. Her 
er Tale om aandelige Operationer, der fuldstændig falde ind 

Tinder Lovfortolkning og juridisk Logik. Lægdommerne kunne 
ikke som saadanne yde nogen Hjælp til dem. De kunne det 
kun, naar de tilfældig have Fagdommemes præsumtive Egen- 
skaber. Til at betrygge en rigtig Af gj oreise er Retskyndigheden 
uundværlig. De Elementer af Skyldafgjorelsen, hvor Sporgsmaal 
kan rejses om Lægdommeres Fortrin, maa høre til den forste 
Bestanddel, Undersætningens Fastsættelse. Her har der nu gjort 
sig forskjellige yderlig gaaende Meninger gjældende, der be- 
tegne Udviklingsléd i den theoretiske Opfattelse af Institutionen. 

Ved Institutionens Overførelse til Frankrig var det Stik- 
ordet, at Juryen skulde afgjore Bevissporgsmaale);, Fagdommeme 
Retssporgsmaalet. Det var ikke blot en lignende Deling af 
Magten, som den, der stilledes som Maal paa andre Omraader; 
men det var tillige en naturlig Deling. Thi naar man forlod den 
legale Bevistheori, var det, fordi det erkjendtes, at det ved Bevis- 
prøvelsen efter Forholdets Natur hverken kom an paa Rets- 
kyndighed eller juridisk Logik, men paa en conviction intime, 
hvis naturlige Organer Lægdommerne vare. Forbeholdt for Fag- 
dommeme blev derimod den Del af Sagen, hvor Afgjorelsen be- 
roede paa juridisk Indsigt og Tænkning. Det tilsyneladende be- 
grænsede Felt, der saaledes anvistes Lægdommerne, fik imidlertid 
en meget betydelig Udvidelse derved, at man betragtede hele 
Undersætningens Fastsættelse som et blot Bevissporgsmaal. Det 
var jo Sagens Faktum, og ved Fakta gjælder det, om der er 
Bevis eller ikke. Kun undtagelsesvis erkj endte man, at der i 
denne Fastsættelse af Dommens Undersætning var Sporgsmaal 
om Retsbegrebers Anvendelse. I saa Fald maatte der i det 
Sporgsmaal, der forelagdes Lægdommerne, ske den fornødne 
Substitution af rene Kjendsgjerninger for Retsbegreberne, saa 
at de ikke kom til at gjore Overgreb paa det Fagdommerne 
forbeholdte Omraade. 

Imod denne Opfattelse er det nu imidlertid let at paavise, 
at Undersætningens Fastsættelse altid kræver Afgj oreise baade 
af Rets- og Bevissporgsmaal. Med nøgne Kjendsgjerningers 
Fastsættelse har man endnu i intet Tilfælde naaetMaalet. Disse 
maa altid subsumeres under Retsbegreber, for end det „Faktum" 
foreligger afgjort, om hvis Henførelse under Straffebestemmelsen 
der er Tale. De Retsbegreber, som skulle anvendes, ere vel ofte 
saadanne, der synes at have en for den almindelige Opfattelse 
nærliggende Betydning eller synes at være saa dagligdags, at 
det rette Forhold kan overses af en mere overfladisk Betragt- 
ning. Men ikke desto mindre er det for det forste klart, at 
ogsaa saadanne Begreber her forvandles til Retsbegreber, da 

Loven aldrig kan anvendes paa nøgne, men kun paa retlig rele- 
vante Kjendsgjeminger, og dernæst er det. vist, at selv de mest 
gængse Begreber i Retssfæren faa en teknisk Tildannelse under 
retlige Principers Indflydelse, saa at det idelig vilde føre paa 
Vildspor, naar man ikke altid holder sig skarpt for Oje, at det 
er som Virkeliggjorelse af et Retsbegreb, at Kjendsgjerningen 
her kommer i Betragtning. 

Støttet paa denne rigtige Iagttagelse have nu Modstandere 
af Lægdommerne gjort gjældende, at det i en hver Afgjorelse om 
„Faktum" i en Straffesag liggende Retssporgsmaal maa tilfalde 
Fagdommere alene, dersom det skal være Opgaven at forskaffe 
Betryggelse for dets rigtige Afgjorelse; thi dets Afgjorelse forud- 
sætter Indsigt i Retsbegreber eller Retskyndighed. Men Paa- 
standen gaar videre. Ikke en Gang med Hensyn til et rent 
Bevissporgsmaal bliver der nogen Plads for Lægdommere som 
præsumtivt bedre Dommere. For det forste er det paavist og 
nu indrommet af alle, at Rets- og Bevissporgsmaalet ikke helt 
kunne løses fra hinanden. Det sidste kan ikke i sin Helhed 
henlægges til Lségdommere, uden at de tillige faa Retssporgs- 
maal at afgjore. Og omvendt. Fagdommerne kunne ikke be- 
holde det hele Retssporgsmaal uden tillige at afgjore rene Bevis- 
sporgsmaal. Thi Undersætningens Afgjorelse forudsætter altid 
ikke bl6t Fastsættelse af bestemte, positive Kjendsgjeminger, 
men ogsaa den negative Fastsættelse, at andre for Sagen rele- 
vante, faktiske Omstændigheder ikke foreligge. Men her er en 
Sondring mellem Ret og Bevis umulig. Henlægger man denne 
sidste Afgjorelse til Lægdommerne, lader man dem domme om 
et Retssporgsmaal, hvortil de mangle Betingelserne; henlægger 
man den til Fagdommerne, afgjore de tillige et Bevissporgsmaal, 
og man har da ikke løst det, som maatte være Opgaven, hvis 
saadanne Sporgsmaal præsumtivt bedst afgjordes af Lægdommere, 
at lade dem afgjore det hele Bevissporgsmaal. Men selv en 
saa beskeden Rolle for Lægdommere, som det vilde være, at af- 
gjore enkelte af Fagdommerne udpillede Bevissporgsmaal, til- 
kommer dem ikke med Rette. Thi det er en Misforstaaelse, at 
Bevisbedommelsen skulde bero paa en conviction intime, for 
hvilken Retskyndighed og juridisk Logik vare overflødig og skade- 
lig Ballast, om end den legale Bevistheori opgives. En Følelses- 
sag er Bevisbedommelsen over Hovedet ikke, og retlig Indsigt 
er herved nødvendig, dels fordi en hver Proceslovgivning maa 
opstille formelle Regler for Bevisførelsen, der have Konsekvenser 
for Bevisprøvelsen, dels fordi selve denne beror paa en rigtig Opfat- 
telse af Begrebet juridisk Vished, et Begreb, som naturligvis be- 

holder sin Betydning, om end Loven opgiver at binde Dommeren 
ved Lovregler til under visse Omstændigheder at antage noget 
for bevist eller ikke bevist. Ogsaa Bevissporgsmaals Afgjorelse 
forudsætter saaledes Retskyndighed og kan derfor ikke, hvis en rig- 
tig Afgjorelse skal betrygges, lægges i Hænderne paa Lægdommere. 

De Resultater, til hvilke den fremstillede Opfattelse naar 
fra de rigtige Udgangspunkter, fra hvilke den bekæmper den 
forste Lære, bero imidlertid paa kj endelige Overdrivelser. Sand- 
heden er, at der vel utvivlsomt baade ved de Retssporgsmaal 
og de Bevissporgsmaal, som Undersætningen rummer, er Sider, 
hvis rigtige Bedommelse betinges af Fagdommerens Egenskaber, 
men at der paa den anden Side ogsaa paa begge Omraader 
forekommer Afgjorelser, som præsumtivt bedst overlades Læg- 
dommere. Om den uløselige Opgave, at sondre alle Rets- og 
Bevissporgsmaal fuldstændig fra hinanden, bliver der herefter 
ikke Tale, for at anvise Lægdommere en berettiget Plads, — 
selv om ikke denne Sondring i Straffesager faldt bort af andre 
Grunde, hvorom neden for. At enkelte Retssporgsniaal og enkelte 
Bevissporgsmaal kunne sondres ud fra Helheden, er klart, og 
mere behøves ikke til at give den særskilte Prøvelse paa dette 
Sted Berettigelse. 

Hvad da nu forst Bevissporgsmaal angaar, godtgjor Hen- 
visningen til de uundværlige formelle Bevisregler og til det 
for al retlig Bevisprøvelse bestemmende Begreb om juridisk 
Vished kun, at der selv med det for alle vilkaarlige Baand 
frigjorte Bevissystem er visse Udgangspunkter, som maa til- 
egnes af, visse Grænser, ^ som maa have Betydning for Dom- 
meren, der skal prøve Beviset, og at Betryggelse herfor kun kan 
ventes hos den, der har Fagdommerens Egenskaber,. — altsaa 
at der er Sider ved Bevisprøvelsen, for hvis Iagttagelse og rette 
Vurdering Fagdommeren maa være Vogter. Dette er saa meget 
mere sandt, som det ikke er eller kan være Meningen med den 
fri Bevistheori at nægte, at Åer gives visse almindelige Er- 
faringssætninger for Bevisers Vurdering, der abstrakt taget eller 
efter en Gjennemsnits Maalestok have Sandsynligheden for sig, 
og som i et hvert konkret Tilfælde bor tages i Betragtning i 
Forbindelse med dettes i det uendelige vexlende Ejendommelig- 
hed, for at udfinde Sandheden i den særlige Sag. Ogsaa fra 
denne Side frembyder der sig en, kun ej abstrakt bestemt men 
variabel Grænse for, hvad der fornuftigvis kan antages for be- 
vist eller ikke. Ogsaa for saa vidt er Fagdommeren den natur- 
lige Vogter for, at Bevisprøvelsens Frihed ikke skejer ud til 
Vilkaarlighed, men giver et Resultat, for hvilket der kan være 

en fornuftig Begrundelse. Dette er Fagdommerens Opgave, fordi 
hans Kald og Erfaring særlig skærpe hans Blik for denne Side 
af Bevisprøvelsen, medens alle i juridisk Erfaring givne Udgangs- 
punkter mangle hos den, hvis Kald til at domme i Retssager 
ligger uden for hans Livsopgave. Men paa den anden Side er 
det jo vist og den Hovedsandhed, paa hvilken den fri Bevis- 
theori hviler, at alle disse Grænser og Udgangspunkter dog i 
intet Tilfælde ere eller kunne være det egentlige Grundlag for 
hvilke som helst Bevisresultater i det konkrete Tilfælde, saa sandt 
som det ikke er en Gjennemsnits Sandhed, men Sandheden i det 
givne Tilfælde, der skal udfindes. Intet Tilfælde frembyder sig 
under aldeles lige Omstændigheder med et andet. De individu- 
elle Forholds Prøvelse betinger et gyldigt Bevisresultat, og An- 
vendelsen paa dem af den juridiske Visheds Begreb er ikke en 
Akt, der blot kræver Subsumtion i Henhold til juridisk Logik. 
Hint Begreb giyer kun en Anvisning, ved hvis Anvendelse paa 
konkrete Omstændigheder det ikke kommer an paa Retskyndig- 
hed eller særlig, juridisk Logik, men paa almenmenneskelig, 
sund Dommekraft, Kjendskab til forskjelligartede Livsforhold og 
psykologisk Erfaring. Disse Egenskaber kunne .fornuftigvis ikke 
betragtes som Fagdommernes Monopol. Derfor betyder Afvis- 
ningen af den forkerte Opfattelse af Bevisvurderingen som Pro- 
dukt af en ureflekteret Følelse intet mod Lægdommerne. Ganske 
vist vilde det ogsaa være en Urimelighed at fraskrive Fag- 
dommeren hine Egenskaber. Men en præsumtivt bedre Vur- 
dering af de individuelle, for Bevisbedommelsen vigtige Forhold 
er man berettiget til at vente af et Kollegium af Lægdommere, 
forst fordi de ere uden for den Indflydelse, som abstrakte Bevis- 
maximer, Fagdommeren ubevidst, saa let ville udøve paa hans 
Opfattelse, dernæst fordi et Kollegium af Mænd fra forskjellige 
Livskredse samlet repræsenterer en rigere og mere forskjellig- 
artet Livserfaring, eller præsumtivt indeslutter et storre Fond 
af de Egenskaber, som udkræves, end et Kollegium af Fag- 
dommere, hvis Livsopgave er den samme. En Sammenligning 
mellem enkelte Dommere giver ingen Maalestok for Sammen- 
ligningen mellem saadanne Dommerkollegier. 

Hvad dernæst angaar de Retssporgsmaal , hvis Besvarelse 
Fastsættelsen af Undersætningen i Dommens Syllogisme kræver, 
forholder Sagen sig paa væsentlig lignende Maade. Opgaven er 
at bestemme visse Kjendsgjerningers retlige Karakter, at af- 
gjore, om visse Retsbegreber ere virkeliggjorte i konkrete Hand- 
linger. Det er indlysende, at det ene Led, som denne Operation 
forudsætter, nemlig den rette Forstaaelse og Tilegnelse af ved- 

kommende Retsbegreb, kræver Retskyndighed, at man derfor kun 
hos Fagdommere kan have Betryggelse for, at ikke Afgjorelsen 
farer vild af Mangel paa det Begrebs rette Forstaaelse, om hvis 
Anvendelse der er Sporgsmaal. Hvis nu disse Begrebers An- 
vendelse paa de konkrete Tilfælde var en Akt, som blot kræ- 
vede juridisk Logik, hvis Forholdet var det samme, som ved 
Undersætningens Subsumtion under Loven, hvor det gjælder en 
retlig kvalificeret Handlings Henførelse under en generel Be- 
stemmelse, vilde det være klart, at Operationen i sin Helhed 
faldt under Fagdommernes Omraade, at Retskyndighed var i 
Stand til at føre den fuldstændig til Ende, og at kun den kunde 
gjore det med Sikkerhed. Men saaledes forholder Sagen sig 
ikke. I Modsætning til hin Subsumtion af Undersætningen 
under Loven, hvor begge Ledene ere retlig bestei|ite, baade det, 
der skal anvendes, og det, hvis Subsumtion skal bestemmes, 
gjælder det her Anvendelse af Retsbegreber paa Livets Kjends- 
gjeminger. Men nu er der mangfoldige Retsbegreber, der ikke 
uden aldeles at miskjende Livet kunne opstilles saaledes, at 
deres Anvendelse- paa Livets Kjendsgjerninger blot skulde bero 
paa Logik. Idelig vil man finde, at de kan give vejledende 
Anvisninger om Vejen, der ved Kjendsgjerningernes retlige 
Vurdering maa betrædes, at de kun afpæle Vejen og Maa- 
let, men ikke give nogen et Middel i Hænde, hvorved Livets 
Mangfoldighed kan bringes i Rubriker blot ved Logik uden 
Kjendskab til selve de reelle Livsforhold, som skulle vurderes 
efter Begrebet. Exempler herpaa ligge i Overflødighed for 
Haanden i Strafferetten. De møde saaledes, naar Talen er om 
at fastsætte Strafbarhedens objektive Grundbetingelse, den ret- 
stridige Handling. Om en Person f. Ex. skal siges retstridig at have 
skilt et andet Menneske fra Livet, beror bl. a. paa, om han har 
overskredet de Grænser for Handlefriheden, som Anerkjendelsen 
af Livets Retsgode paalægger. Det er utvivlsomt et Retsbegreb, 
der skal anvendes paa Handlingen. Men at de abstrakte 
Formler, hvormed man i tidligere Tid troede at kunne klare 
sig ved dette Begreb, ere tomme og intetsigende, er ligesaa vist. 
Hvor ofte vil dette Begreb, rigtig forstaaet, ikke henvise til, om 
en Følge har været „beregn elig", om der er vist et „forsvarligt" 
Tilsyn med andre Personer, om der har været en ved „Situa- 
tionen" paabudt Pligt til at handle, om endelig „Livets for- 
nuftige Krav" ikke tilstedede en vis Handlemaade trods de 
forudselige, mulig sandsynlige, ja endog nødvendige skadelige 
Følger for andre. Ved en hver saadan Henvisning peger Rets- 
begrebet ud over sig selv, paa en Vurdering in concreto af Livs- 

forhold, om hvilken formel, særlig den juridiske Logik intet lærer 
eller kan lære. Dette er ingen Ufuldkommenhed ved Beejrebet, 
men netop noget i Forholdets Natur grundet, som det er Viden- 
skabens Ære stedse fyldigere at have bragt til Bevidsthed. 
Fremdeles ligge Exempler for Ojnene i Strafferettens subjektive 
Retsbegreber. Loven eller Retsvidenskaben, — - hvor Loven over- 
lader det til den, — stiller de Sporgsmaal, der skulle besvares; 
men selve Vurderingen af de psykologiske Kjendsgjeminger, der 
skulle prøves og eventuelt bringes ind under Kategorierne, 
magte de ikke blot med Logikkens Hjælp. Livets Mangfoldig- 
hed er ligesaa rigt og individuelt nuanceret i det indre som i 
det ydre. 

Maa nu dette indrommes, staar det ogsaa fast, at der i 
disse Retssporgsmaal ér noget, ja meget, som Retskyndigheden 
ikke som saadan' giver nogen sær Adkomst til at domme om. 
At det kan overlades Fagdommeren, ligger i, at han saa lidt 
som andre Mennesker er Fagmenneske alene, at han ved Siden 
af de særlige Egenskaber, han har som Fagdommer, i storre 
eller mindre Omfang raader over en ud over' Faget rækkende 
Livserfaring og Menneskekundskab, og jo fyldigere denne er, 
des mere vil han være i Stand til at fyldestgjore, hvis han skal 
domme alene og tage Ansvaret paa sig for at afgjore ikke blot 
Fagsporgsmaalene men ogsaa de andre. Men uimodsigeligt bliver 
det, at hvis der kan skaffes et Organ til Veje, der præsumtivt 
fyldigere besidder Betingelserne for Løsningen af denne Del af 
Opgaven, saa har Retten vundet i Evne til at fælde en rigtig 
Dom, naar et saadant Organ indlemmes i den. Et saadant Or- 
gan er nu et Kollegium af læge Dommere, hentede fra for- 
skjellige Livskredse og med forskjelligartet Livserfaring; thi 
netop med Hensyn hertil tor det antages at være rigere ud- 
rustet med de Egenskaber, paa hvilke det kommer an, end et 
ved Kald, Uddannelse og Livsstilling ensformigt Kollegium af 
Fagdommere, — alt naturligvis under den Forudsætning, at Læg- 
dommerne ikke staa under et vist Lavmaal af aandelig Ud- 
vikling. 

I det foregaaende er det forste Sporgsmaal besvaret, om 
der ved Afgjorelsen af den sigtedes Skyld — i Modsætning til 
Strafudmaalingen — er noget Punkt, hvor Lægdommere kunne 
antages at tilføre Retten en forøget Evne til objektivt rigtig Af- 
gjorelse. Sporgsmaalet er besvaret bekræftende; men Under- 
søgelsen er ikke hermed bragt til Ende. Man maatte paa dette 
Grundlag komme til en ganske anden Ordning af Institutionen 
end den, som det engelsk-amerikanske Mønster viser, og end den, 

som under forskjellige Svingninger har arbejdet sig frem i Fast- 
landets Lovgivninger, eller den, mod hvilken Bestræbelserne 
i Videnskaben have været rettede. Det blev en meget mere be- 
grænset Deltagelse, Lægdommeren kunde gjore Krav paa, og i 
langt storre Udstrækning undergivet Fagdommernes Kontrol og 
Korrektiv, end der nu sædvanlig anerkj endes. Konsekvensen af 
det foregaaende maatte blive, at Lægdommernes Afgjorelse vel * 
maatte være bindende paa saadanne Omraader, hvor de give 
den præsumtivt rigtigste Løsning, men at den altid maatte 
kunne til Side sættes af Fagdommeren i de Punkter, hvor disses 
Egenskaber ere afgjorende. Kun da er Totalresultatet betrygget 
ved de yderste, tænkelige Garantier, naar saaledes hvert Ele- 
ment i Sagen afgjores af de præsumtivt bedste Dommere. Dette 
er nu ogsaa Tanken i den engelsk-amerikansk Civil jury og 
maatte blive Principet, hvis man tænkte paa at overføre denne. 
Men i Straffesager er Lægdommernes Magt storre. Der forlanges 
af dem en Afgjorelse af Skyldsporgsmaalet i det hele, pg denne 
kan langtfra altid til Side sættes af Fagdommerne. For at 
prøve, om dette har nogen i Sagen selv og ej blot. i ydre Hen- 
syn liggende Berettigelse, og da i hvilken Udstrækning, maa det 
andet oven for fremsatte Sporgsmaal undersøges: Kan en ret- 
færdig Afgjorelse i Straffesager nogensinde kræve, at Lægmæn- 
denes Dom maa staa ved Magt imod Fagdommernes i Punkter, 
hvis objektivt rigtige Afgjorelse betinges af Retskyndighed? 

Det maa her berøres, at der gives en Opfattelse af Læg- 
dommeres Kald, som paa en overmaade nem Maade kommer ud 
over dette Sporgsmaal, idet den borttager dets Forudsætning og 
omstøder alle i det foregaaende opstillede Sætninger om Punk- 
ter i Afgjorelsen, hvis rigtige Løsning kun betrygges, naar den 
er henlagt til retskyndige Dommere. Det er den Opfattelse, . 
der betragter det som Formaal for Lægdommerinstitutionen at 
sikre en Fortolkning og Anvendelse af Loven, som er i Over- 
ensstemmelse med Folkebevidstheden. Dette vilde selvfølgelig være 
en Opgave, der var Retskyndigheden som saadan uvedkommende. 
Der blev da ved Skyldsporgsmaalets Afgjorelse slet ingen An- 
vendelse for denne eller de Dommere, der repræsentere den. Alle 
Sætninger om en Samvirken af Fagdommere og Lægdommere 
bleve Talemaader. Lægdommerne maatte have Magten alene og 
ubegrænset. 

Men om end denne Opfattelse har haft begejstrede Tals- 
mænd, navnlig i urolige Overgangstider, hvor uklare Stemninger 
endnu ikke vare vegne for den besindige Prøvelse, og om den 
end lejlighedsvis kan dukke op hist og her, er det dog vist, at 

hverken Videnskaben eller nogen Loygivning anerkj ender den. 
Fra Institutionens Hjem lyder Protesten ikke mindre kraftig i 
den Sætning, at det er Juryens Pligt at følge Dommerens Rets- 
belæring, end fra alle Fastlandets Love, som indskærpe, at der 
ikke tilkommer Nævningerne nogen Dom om Retfærdigheden eller 
Hensigtsmæssigheden af Straffeloven. 

Skal Loven være Norm, kan den ogsaa kun anvendes paa 
den Maade, som rigtig Fortolkning tilsiger; thi den rigtige For- 
tolkning gaar jo ikke ud paa vilkaarlige Tilfojelser, men netop 
paa at bestemme Lovens virkelige Indhold og Mening. Der 
gives ikke to Slags Fortolkninger, en folkelig ved Siden af den 
objektivt rigtige. Den folkelige Fortolkning er slet ikke For- 
tolkning, men i Virkeligheden Lovens Dethronisering og Ind- 
sættelsen i dens Sted af en ny Norm, Folkebevidstheden. Men 
selv bortset fra den Fare for Samfundet og de enkelte, som en 
saadan Magt til at sætte ny Normer i Lovens Sted vilde 
rumme, er det afgjorende, at et sligt legislativt Hverv ligger 
ganske udenfor en Dommers Kald, Lægdommerens saa vel som 
Fagdommerens. En i Virkeligheden legislativ Opgave fyldest- 
gjore Domstolene vel, naar de under Lovgivningens Ufuldstæn- 
dighed skabe ny Retsregler ved Analogi; men denne Virksom- 
hed har dog dels Loven selv til bestemmende Udgangspunkt, dels 
maa den aldrig komme til Resultater, der staa i Strid med Loven. 
Men hin legislative Opgave omstøder alle Skranker og gjor den 
hele bestaaende Organisation af Statsmagten, den hele Fordeling 
af Statsfunktionerne til Organer, der ere ordnede efter de sær- 
egne Opgavers Krav, til en Illusion. Der er her slet ikke Tale 
om en særlig demokratisk Opfattelse af Lægdommerinstitutio- 
nen; den vender sig i lige Grad mod enhver Lovgivningsmagt, 
ogsaa den mest demokratisk organiserede. 

Man kan nu anerkj ende dette og dermed i og for sig god- 
kjende de i det foregaaende opstillede Sætninger, men ad en 
anden Vej søge at omgaa det stillede Sporgsmaal. Staar det 
fast, og er det anerkj endt af Loven, at Lægdommerne aldrig 
ere berettigede til at til Side sætte Loven for at sætte en anden 
selvvalgt Norm i Stedet, saa maa man ogsaa gaa ud fra den 
Forudsætning, at de ville efterkomme denne deres Kaldspligt, 
paa hvilken de jo endog tages i Ed. Andre Garantier end 
disse moralske har man i sidste Instans heller ikke lige over 
for de retskyndige Dommere. Kunde man ikke gaa ud fra 
denne Forudsætning, saa vilde dermed ogsaa Forudsætningen 
for Institutionens Indførelse briste. Thi man kan fornuftigvis 
ikke tænke paa at indføre den dér, hvor man ikke regelmæssig 

tor vente, at de Pligter, hvortil Lægdommerne kaldes, blive ud- 
førte pligtmæssig. Men der er ingen hidtidig Erfaring fra Lande, 
der have Institutionen, som berettiger til at nære en^ saadan 
Frygt. De Exempler i enkelte Retninger, som frembyde sig for 
det modsatte, have næsten altid en særegen Forklaring i Lovens 
ejendommelige Beskaffenhed. Thi maa det end fastholdes, at 
Lægdommerne ikke maa sætte sig op mod Loven, maa det dog ogsaa 
anerkj endes at være en Opgave for Lovgivningsmagten ikke paa 
en flagrant Maade at sætte sig i Strid med den almindelige 
Retsbevidsthed. Hænder dog noget saadant, er det menneske- 
ligt, om end derfor ikke forsvarligt, at Lægdommerne gaa uden om 
Loven. Det samme har hændt Fagdommere. Det er exceptio- 
nelle Forhold, hvorpaa Lovens Forandring maa bøde. Men tor 
man saaledes regelmæssig gaa ud fra, at Lægdommerne boje 
sig for Loven, vil den Konflikt, som det rejste Sporgsmaal forud- 
sætter, ikke opstaa, om end Lægdommere have Magten over 
hele Skyldsporgsmaalet i deres Haand. Fagdommernes beret- 
tigede Indflydelse vil ikke blive unddraget dem. Den Instruk- 
tion om Retssporgsmaalene m. m. , som enhver Ordning bor 
give dem Anledning til at meddele Lægdommerne, vil blive hørt 
og taget til Følge. 

Men heller ikke saaledes kan hint Sporgsmaal fjærnes. De 
fremsatte Betragtninger ere fuldt berettigede, for saa vidt Talen 
er om bevidst Tilsidesættelse af Loven eller Fagdommernes 
Vejledning om de Punkter, de magte bedre. Men man kan 
umulig mene, at de ogsaa Qærne al Frygt forMisforstaaelser 
eller Vildfarelser fra Lægdommernes Side. Hvis Retsbegre- 
berne vare saa lette at fatte, — er det med Rette blevet bemærket, 
— at det blot behøvedes én Gang at høre dem foredragne, for 
at tilegne sig og strax med Sikkerhed at anvende den, saa vilde 
Skaren af udmærkede Jurister, der udgik fra Universiteterne, 
blive saare stor. Men ere Vildfarelser uundgaaelig at befrygte fra 
Lægdommernes Side, kan man ikke berolige sig med deres Sam- 
vittighedsfuldhed. Saa bliver det Sporgsmaal uafviseligt, om 
man ikke, naar en Vildfarelse fra Lægdommernes Side i Punk- 
ter, som Fagdommerne præsumtivt have en bedre Dom om, skal 
staa ved Magt, har formindsket i Stedet for at forøge Garan- 
tierne for en retfærdig Afgjorelse, eller om der gives noget nyt 
Synspunkt, hvorfra det kan forklares, at Fagdommernes Mening 
om slige Punkter ikke skal kunne fortrænge Lægdommernes. 

Her er man nu ført til et Punkt, hvor Strafferettens Ejen- 
dommelighed gjor sin Indflydelse gjældende. I Følge den 
stiller Sagen sig væsentlig forskjellig, eftersom Lægmændenes 

Afgjorelse af Skyldsporgsmaalet gaar ud paa at domfælde 
den sigtede eller paa at frifinde ham. 

I forste Fald kan der ikke anføres Skygge af Grund for, 
at Vildfarelsen til den sigtedes Skade skal staa ved Magt mod 
Fagdommernés objektivt rigtiger« Dom. Skal Garantien for den 
sigtede ikke væsentlig formindskes ved Lægdommeres Indførelse, 
kan det umulig forsvares at lade ham gaa glip af den Betryg- 
gelse, han havde hos Fagdommerne mod slige Vildfarelser. Det 
maa være Opgaven at skabe Korrektiver, hvorved Fagdommerne 
sættes i Stand til at tilbagevise en Skyldig-Erklæring, for hvil- 
ken der enten ikke kan tænkes noget fornuftigt Bevisgrundlag, 
eller som beror paa Retsvildfarelser ved Subsumtionen af Kjendsgjer- 
ninger under Retsbegreberne eller af Dommens Undersætning under 
Loven. Det staar fast, at den engelske Ret paa sin ejendomme- 
lige Maade har uddannet saadanne Retsmidler til den sigtedes 
Betryggelse, og det er utvivlsomt en Achilleshæl ved de fleste 
Fastlandslovgivninger, at de ikke, samtidig med at fyldestgjore 
det i den sigtedes Interesse berettigede Krav paa, at hele Skyld- 
sporgsmaalet udelt forelægges Nævningerne, have haft Ojet til- 
strækkelig aabent for, at en domfældende Kjendelse maa kunne 
til Side sættes af Fagdommerne, naar de finde den i Strid med 
deres Overbevisning i Punkter, hvorom de præsumtivt domme 
bedst, og ordne Processen saaledes, at Adgangen til at udøve 
denne Magt sikres dem. Maalet er givet som Resultat af de 
foregaaende Betragtninger, og Maalet kan naas lige saa vel i 
Fastlandets Love som i England, om end under andre Former 
paa Grund af de givne Procesforskjelligheder. 

Anderledes forholder Sagen sig, naar Lægdommerne fri- 
finde. Efter den engelske Ret staar en saadan Jurykjendelse 
uanfægtelig. Er dette da ikke en Inkonsekvens? Maa Samfundet 
ikke have lige Krav med den sigtede paa, at det, som Fag- 
dommerne inden for deres naturlige Kompetence erklære for ob- 
jektivt rigtigt og stemmende med Loven, kommer til Gyldighed? 
Med hvad Ret gjores Institutionen ensidig til en favor defensio- 
nis? Svaret paa disse Sporgsmaal, om hvilke den almindelige 
Opfattelse, der altid er gaaet ud fra, at Institutionen netop væsenthg 
er en favor defensionis, aldrig har været i Tvivl, ligger i Straffe- 
rettens ejendommelige Natur, navnlig i dens Egenskab af en 
mod det subjektive rettet og derfor subjektivt betinget Rets- 
haandhævelse. Ikke fordi Vildfarelsen hos Lægdommerne i denne 
Retning mindre er en Vildfarelse end i den anden, men fordi 
deres, ikke i Mangel paa samvittighedsfuld Pligtopfyldelse be- 
grundede Vildfarelse indicerer Mangel af naturlige Strafbarheds- 

betingelser hos den sigtede, maa deres Frifindelse ubetinget staa 
ved Magt, uden at dette er nogen Uretfærdighed til den sigtedes 
Gunst. Dertil kommer den anden for Strafferetten ejendomme- 
lige Sætning: in dubio pro reo, hvis Betydning rækker langt 
videre, end det naturligvis ogsaa for Civilretten gyldige prin- 
cipium rationis sufficientis. I Civilretten holder det sidstnævnte 
Princip Vægtskaalen lige mellem de stridende Parter, og saa- 
ledes maa det være her. Den Mulighed, at der paalægges nogen 
en Pligt uden virkelig Begrundelse, er ikke mere og ikke mindre 
stridende . mod Retfærdigheden end det, at nogen mister en Ret 
uden tilstrækkelig Grund. Fordel og Tab paa de respektive 
Sider holde hinanden i Ligevægt. I Strafferetten derimod, hvor 
det ikke gjælder en objektiv Retshaandhævelse, men en subjek- 
tiv, veje Fordel og Tab ved en mulig ubegrundet Domfældelse 
ikke saaledes hinanden op. En ubegrundet Straf er fuldstændig 
formaalsløs; den skaffer slet ikke Samfundet Straffens ideelle 
Fordel, medens den skaffer den straffede dén uforskyldte Lidelses 
Tab. Derfor har den gamle Sætning, at ti skyldige hellere maa 
gaa fri, end én uskyldig straffes, saa megen Sandhed, og deri 
ligger Hjemmelen for Sætningen in dubio pro reo. Overalt, hvor 
der er en fornuftig Tvivl, kommer det den sigtede til Gode, 

Det vil efter det bemærkede let forstaas, at for det forste 
den Befojelse til at holde Bevisbedommelsen inden for en vis 
Grænse, nemlig at en fornuftig Begrundelse af Resultatet i Hen- 
hold til almengyldige Erfaringssætninger ikke maa være ude- 
lukket, som efter Forholdets Natur maa tilkomme Fagdommere 
lige over for Lægdommere, kun kan anvendes til den sigtedes 
Gunst, men ej til hans Skade. Naar forstandige Lægdommere i 
Følge en samvittighedsfuld Prøvelse — og en saadan er Forud- 
sætningen — ikke kunne komme til det Resultat, at Bevis mod 
den sigtede foreligger, vil man aldrig kunne benægte, at der dog 
her maa være den Tvivl for Haanden, der efter Grundsætningen 
in dubio pro reo maa komme den sigtede til Gode. 

Hvad dernæst angaar Rets vildfarelser, som føre Lægdom- 
merne til at frifinde en sigtet, saa vil den Omstændighed, at 
Lægdommerne efter samvittighedsfuld Prøvelse og efter bedste 
Skjon ikke have formaaet rettelig at tilegne sig eller anvende 
Retsreglerne eller Retsbegreberne, til hvis Forstaaelse de ere 
blevne vejledede af Fagdommeme, vel ikke give dem Ret mod 
den juridiske Kyndighed; men den vil dog nødvendig vække en 
begrundet Tvivl, om ikke den sigtede har været hildet i den 
samme Vildfarelse og derfor paa Grund af manglende subjek- 
tive Betingelser for Strafskylden bor frifindes. Derfor er den 

juridiske Skarpsindighed vel en Garanti for den sigtede naod 
Lægdommernes Vildfarelser ; men den kan ikke anvendes mod 
ham, naar Lægdommerne ikke have kunnet overbevises. 

Man kunde mod dette sidste imidlertid ville indvende, at 
det jo dog staar fast, i det mindste regelmæssig i Lovene, at en 
Retsvildfarelse hos den, der har forbrudt sig, er betydningsløs, 
at den hverken borttager Tilregneligheden over Hovedet eller 
medfører, at han slipper for at behandles som forsætlig For- 
bryder, naar ellers Betingelserne for at statuere forbrydersk 
Forsæt ere tilstede. Det er jo kun error facti, der har eller kan 
have Betydning; men her er Talen helt igjennem om Lægdom- 
mernes Retsvildfarelser og de tilsvarende Retsvildfarelser hos 
den sigtede, man paa Grund deraf kan formode. Med Hensyn 
til denne Indvending er følgende at bemærke. 

For det forste er det en Misforstaaelse at henregne alle de 
Retsvildfarelser, der her er Sporgsmaal om, til den error juris, 
der i Strafferetten stilles i begrebsmæssig og praktisk Modsæt- 
ning til error facti. Denne Adskillelse sigter til den samme 
Modsætning, som oven for ved Angivelsen af Dommens Elementer 
blev gjort mellem Undersætningen (Faktum) og Oversætningen 
(Straffebestemmelsen), hvorunder der er Sporgsmaal om at sub- 
sumere hin. Men Undersætningens Fastsættelse indbefatter, som 
tidligere vist, ikke blot Bevis- men ogsaa Retssporgsmaal. Vild- 
farelser af den handlende med Hensyn til de Retsregler eller 
Retsbegreber, af hvilke hans Handlings retlige Kvalifikation af- 
hænger, ere faktiske Vildfarelser, der have ganske den samme 
Betydning til at hæve Tilregneligheden som Vildfarelser i Hen- 
seende til Kjendsgjerninger. Trods alle Regler om, at error 
juris (eller Vildfarelser i Henseende til Straffeloven) ikke kom- 
mer i Betragtning, anerkjender derfor Theorien og ikke mindre 
Retsanvendelsen, at der er mange Retsvildfarelser, som fritage 
eller kunne fritage for Straf, f. Ex. naar en Ting tilegnes i 
urigtig Forestilling om en Ret som Arving eller som Finder, 'naar et 
Vidne misforstaar et Retsbegreb og derfor vidner falsk, naar en 
Person angiver nogen som skyldig i en Forbrydelse, idet han 
urigtig tillægger en vis Handling forbrydersk Karakter, eller en 
Dommer ved urigtig Lovfortolkning dommer for en vanærende 
Handling o. s. v. Paa hele dette Omraade staar derfor den 
oven for fremsatte Betragtning uomtvistelig ved Magt. 

Men selv med Hensyn til den egentlige error juris har Ind- 
vendingen ingen Gyldighed. Havde den det, maatte man erkjende, 
at Lægdommernes Kompetence maatte indskrænkes til Under- 
sætningens Fastsættelse, og at ikke blot den engelske Ret sav- 

nede en hver rationel F6rklaring, men at ogsaa den hele, nu i 
det væsentlige sejrrige Bevægelse i Fastlandets Lovgivninger 
var paa Vildspor, som kræver Nævningernes Magt over Skyld- 
sporgsmaalet i det hele, Undersætningens Subsumtion under 
Loven derunder indbefattet, med den Virkning, at en Afgjorelse, 
der frifinder, ikke kan til Side sættes. Thi i dette Krav ligger ogsaa, 
at Lægdommernes Misforstaaelser af Straffeloven, deres urigtige 
Fortolkninger af den til den sigtedes Gunst eller deres urigtige 
Formeninger, at det med Hensyn til Undersætningen fastsatte 
ikke kan subsumeres under den, altsaa netop saadanne Vild- 
farelser, der falde ind under Strafferettens Begreb om error 
juris, skulle respekteres. Sagen er den, at Straffeprocessen ved 
denne Regel bliver det praktiske Korrektiv for et altfor absolut, 
mod almindelige Strafferetsgrundsætninger stridende Princip, 
som Videnskaben til Dels og de positive Love endnu villigere 
have opstillet, om Betydningen eller rettere Mangelen paa Be- 
tydning af en error juris til at frigjore for Straf. 

I Principet er der ingen Grund til i Strafferetten at be- 
handle error juris efter andre Grundsætninger end error facti. 
For en principielt afvigende Behandling har der aldrig kunnet 
anføres noget andet Argument end det, at det er nødvendigt for 
Retssikkerhedens Skyld. At den maa sættes ganske ud af Be- 
tragtning, eller, som man ofte udtrykker sig med Anerkjendelse 
af, hvad Principerne egentlig maatte føre til, at der maa op- 
stilles en uaf bevislig Formodning for, at den paagjældende har 
kjendt og rigtisr forstaaet Loven, — er et Retsordenens Po- 
stulat. Denne Begrundelse kan kun være en Slags Fortvivlelsens 
Tilflugt. „Retsordenens Postulat" er kun en Indklædning for 
en Tilbagevenden til Opfattelser af Straffen, for hvilke Tilregne- 
ligheden ikke er en begrebsmæssig Nødvendighed, — den raaeste, 
paa alle andre Punkter forladte Opfattelse. 

Det er imidlertid heller ikke nu længer sædvanligt at stille 
sig paa denne Maade til Sporgsmaalet. Den sædvanlige Op- 
fattelse mener ikke her at ville fravige Tilregneligheds Be- 
tingelsen eller dens Konsekvenser; men den gjor gjældende,. at 
disse, i det mindste ved de egentlige Forbrydelser — den Kreds, 
hvorunder alle de Forbrydelser høre, der hidtil have været hen- 
viste til Lægdommere, — ikke nogensinde, i alt Fald kun under 
ganske særegne Omstændigheder, kunne udelukke Ansvar paa 
Grund af Retsuvidenhed. Thi ingen Person, der ikke staar 
ganske uden for Samfundets Kulturstandpunkt, kan mangle Be- 
vidsthed om disse Handlingers Usædelighed, og mere kan for- 
mentlig efter Tilregneligheds Begrebet ikke fordres. Selv 

om man imidlertid vil hævde, at det ved den retlige Tilregnelighed 
maa komme an paa Retsbevidsthed, ikke paaen sædelig Pligtbevidst- 
hed, maa det samme gjælde. Thi den almindelige Retsbevidsthed, 
hvad enten den nærmest øser af en fælles sædelig Bevidsthed 
eller af Samfundslivets notoriske Kjendsgjeminger, vil paavirke 
en hver, der ikke staar uden for Kultursamfundet. Blev endog 
nogensinde f.- Eks. Kommunismens Grundsætning i visse Sam- 
fundslag en Slags almindelig sædelig Overbevisning, vilde dog 
Ejendomsrettens Opretholdelse i Samfundet være saaledes noto- 
risk, at der hos ingen vilde kunne mangle Bevidsthed om, at 
Indgreb i Ejendomsretten ere retstridige, i Strid med Sam- 
fundets Lov. 

Efter denne Tankegang udelukkes altsaa ikke Virkningen af 
error juris principielt, men der nægtes den praktisk Betydning. 
Forholder Sagen sig nu virkelig saa, at den vil mangle al prak- 
tisk Betydning, saa vil imidlertid heller ikke nogen Vildfarelse 
fra Lægdommernes Side af denne Art kunne forekomme. En 
Frifindelse mod Loven maatte være en bevidst Tilsidesættelse af 
denne, hvilken imidlertid i Henhold til det oven for bemærkede 
ligger uden for Forudsætningerne. Viste der sig derimod en 
Vildfarelse fra Lægdommernes Side, saa vilde det være et Kjende- 
tegn paa, at man ved hin Betragtning har ræsonneret paa en 
altfor absolut Maade, og saa vilde atter det Hensyn gjore sig 
gjældende, at den Vildfarelse, som Lægdommerne efter deres 
bedste Overbevisning og trods den juridiske Vejledning forblive i, 
maa formodes ogsaa at have behersket den handlende og der- 
for maa komme ham til Gode i Følge Tilregneligheds Reglerne. 
Et Ræsonnement, der begrunder sin Behandling af en Paastand 
om error juris ved at henvise til, hvad man er berettiget til at 
slutte af den almindelige Pligtbevidstheds eller den almindelige 
Retsbevidstheds Kjendsgjeminger, kan umulig forskyde Læg- 
dommernes Afgjorelse om dette Punkt. Thi er der noget, disse 
med Rette kunne gjælde som Organ for, saa er det denne al- 
mindelige Bevidsthed, medens Fagdommerrie som saadanne ere 
Repræsentanter for den sirlig juridiske Indsigt og Skarpsindig- 
hed. Tilregneligheden paa dette Punkt bestemmes netop ved 
Henvisning til et Kriterium, der ligefrem paakalder ikke en 
Jurists Skarpsindighed, men en almindelig Lægmands Be- 
tragtning. 

Staar nu dette fast, maa det fremdeles bemærkes, at en 
Retsvildfarelse selv ved de Forbrydelser, der her tænkes paa, 
slet ikke er et i den Grad upraktisk Fænomen, som man har 
ment at turde forudsætte. Det maa vel erindres, at her ikke 

blot er Tale om en Vildfarelse i Form af Ukjendskab til Rets- 
sætningen over Hovedet eller dens Omraade i Almindelig- 
hed, men ogsaa om den Vildfarelse, at Lovens Regel med 
Urette er forudsat uanvendelig paa en given Handling. Misfor- 
staaelser af denne sidst nævnte Art ere ikke utænkelige selv 
ved de Forbrydelser, med Hensyn til hvilke en almindelig Rets- 
bevidsthed er en ubestridelig Kjendsgjerning. Man kan ikke 
uden videre gaa ud fra, at den almindelige Retsbevidsthed er 
ligesaa klar om den rigtige Subsumtion i et hvert givet Tilfælde, 
som den er det om Loven i Almindelighed. At alt ikke her 
altid er saa simpelt og rede, viser den jævnlige Erfaring, at 
Grænseskjellet mellem det, der hører under Loven, og det, der 
ligger uden for den, drages forskjellig af retskyndige Dommere, 
saaledes at en Domstol frifinder, hvor en anden kommer til en 
endog meget alvorlig Straf. Man vil f. Ex. ikke aldeles sjæl- 
den træflfe paa dette Fænomen ved saa alvorlige Forbrydelser 
som Falsk eller Bedrageri. Nu kan det vistnok paa ingen 
Maade sluttes, at den almindelige Retsbevidsthed let kan være 
paa Vildspor just i samme Retning eller paa de samme Punkter, 
hvor en sagkyndig Prøvelse har Tvivl. Men naar der over 
Hovedet med Hensyn til Subsumtionen existerer saadanne objek- 
tivt mere eller mindre tvivlsomme Grænseomraader , saa kan 
man umulig paa Forhaand nægte, at ogsaa den almindelige 
Retsbevidsthed paa sin Maade kan blive uklar eller fejle, lige 
saa vel som den juridiske Prøvelse, og det Tilfælde bliver da 
heller ikke utænkeligt, at ogsaa den enkelte handlende kan 
have svævet i Vildfarelse om den Rækkevidde, som dog efter 
rigtig Fortolkning den Lov maa have, om hvilken han har en 
fuldstændig klar Forestilling i dens Almindelighed. Dette er 
den Forudsætning, hvorpaa en ofte paaberaabt og ofte kritiseret 
Ytring af den tyske Publicist Moser til Fordel for Juryen 
hviler. Hverken dens faktiske Rigtighed eller de Slutninger, 
som derpaa grundes, kunne bestrides efter almindelige Grund- 
sætninger, *) 



*) Ytringen er denne : „Was kann unbilliger und grausamer sein, als einen 
Menschen zu verdammen, ohne versichert zu sein, dass er das Gesetz, 
dessen Uebertretung ihm zur Last gelegt wird, begriffen und vorstanden 
håbe, oder begreifen und versteben konnte? Die deutlichste Probe aber, 
dass ein Verbrecher das Gesetz verstanden oder verstehen konnte und 
soUte, ist doch unstreitig diese, wenn 7 oder 12 ungelehrte Månner ihn 
danach verurtheilen, und durch eben dieses Urtheil zu erkennen geben, 
wie der allgemeine BegrifF des ubertretenen Gesetzes gewesen, und 
wie jeder mit blosser Vernunft begabte Mensch solches ausgelegt håbe. 

Hvis nu imidlertid Loven ikke desto mindre har opstillet 
som absolut Regel, at error jurie aldrig kan diskulpere, saa 
bliver en Behandling overensstemmende med Forholdets Natur 
udelukket, dersom Fagdommere skulle træffe Afgjorelsen om 
Subsumtionen under Loven. Den objektivt rigtige Subsumtion 
vil staa ved Magt, og den sigtedes mulige Vildfarelse kan ikke 
tages i Betragtning. Naar derimod Lægdommere træffe Af- 
gjorelsen saaledes, at deres Frifindelse ikke kan omstødes, yil 
Subsumtionen, skjont objektivt rigtig, ikke finde Sted, hvis Læg- 
dommerne ikke kunne overbevises om den, og* hvor der altsaa er 
Grund til at formode en Vildfarelse hos den sigtede. Derved 
bliver Straffeprocessen Korrektivet for den materielle Strafferets 
altfor absolute Regel, og Retfærdigheden fyldestgjores ved at 
lade Lægmændenes frifindende, objektivt uholdbare Afgjorelse staa 
ved Magt. Det er ikke det eneste Tilfælde, hvor en reformeret 
Straffeproces praktisk vil mildne altfor vidt drevne Konsekvenser, 
som Straffelovene have taget fra Strafferets Systemerne. Inkvisi- 
tionsprincipets Fortrængelse af Anklageprincipet vil i flere Ret- 
ninger virke paa tilsvarende Maade. 

Det har saaledes vist sig, at i et vist Omfang, nemlig med 
Hensyn til Frifindelse, Retfærdigheden tjenes ved, at Lægdom- 
mernes Afgjorelse af Skyldsporgsmaalet opretholdes, selv om 
den i Punkter, hvor Fagdommerne have den kom potenteste Dom, 
maatte staa i Strid med denne. 

Endnu staar det Sporgsmaal tilbage, om der kan vindes 
noget til Betryggelse af Rettens Evne til retfærdig Udmaaling 
af Straffen, dersom Lægdommere deltage i denne. Som be- 
kjendt, er det den oprindelige Regel, at Juryen er udelukjcet 
fra saadan Deltagelse, og den Afvigelse herfra, som kom ind i 
den franske Lovgivning ved Anerkj endelsen af Nævningernes Ret 
til at statuere circonstances atténuantes, og som derfra er gaaet 
over i flere andre Lovgivninger, har oprindelig en ganske særegen 
Grund, der stiller den uden for de normale Forudsætninger. Imod 
denne Lægdommernes Udelukkelse fra Udmaalingen er der imid- 
lertid ofte i nyere Tid rettet Angreb. Skjont Meddomsmands- 
institutet ikke med Nødvendighed kræver en modsat Regel og 
heller ikke i sin forste theoretiske eller praktiske Fremtræden 
havde en saadan i Følge med sig, ere disse Angreb navnlig 
komne fra dette Instituts Forsvarere; men der har dog og- 



Dies ist die einzige Probe von der wahren Deutlichkeit des Gesetzes, 
welche der Gelehrte nie geben kann, well seine Sinne zu geschårft, 
zu fein und uber den gemeihen Begriff zu erbaben sind.^ 

saa fra Juryformens Forkæmpere rejst sig Stemmer for det 
samme. 

Det maa nu for det forste indrommes, at de theoretiske For- 
svarsgrunde, der ere blevne anførte for den oprindelige Regel, 
ofte have baaret Præget af de Misforstaaelser f. Ex. med Hen- 
syn til Begreberne factum og jus i Dommen, som ogsaa paa 
andre Punkter have vist sig ved Sporgsmaal om Bestemmelsen 
af Lægdommernes Kompetence. Det maa 'fremdeles erkjendes, 
at der ikke kan være Tale om at sondre Skyldsporgsmaalet og 
Strafudmaalingen fra hinanden som to Afgjorelser, der ikke 
skulde berøre hinanden, og at der heller ikke er nogen egentlig 
Væsensforskjel mellem disse Afgjorelser. Der er i dem begge 
Tale om Bevissporgsmaal og RetBsporgsmaal i det samme Blan- 
dingsforhold. Strafudmaalingen afgjor Sporgsmaal om Skyld 
inden for en afstukken Grænse; den fortsætter og fuldender 
den Afsyorelse, ved hvilken Grænsen er dragen. Er der saa- 
ledes ingen væsentlig Forskjellighed mellem disse Afgjorelser, 
synes en Forskjel i Henseende til Lægdommernes Stilling ogsaa 
at være vilkaarlig, og den fører den særegne Mislighed med sig, 
at der kan komme til at miangle den indre Enhed i det endelige 
Resultat, som Dommeren fornuftigvis bor have, men som kun 
kan betrygges, naar Skyld og Straf fastsættes af de samme 
Dommere. 

Hvad dette sidste Punkt angaar, savner imidlertid den an- 
grebne Regel ikke Analogier. Ogsaa kan Frygten for en Dis- 
harmoni i Dommen vel nok opvejes ved den Fare, at den Dom- 
mer, der afgjor baade Skyld- og Straf sporgsma ålet, kan lade en 
Mangel -i Beviset eller Faktum erstatte af en mildere Straf. 
Hovedsagen er imidlertid, at der trods hin Ensartethed mellem 
Skyld- og Strafsporgsmaalet dog tillige er en i Ojne faldende 
Forskjel, som betinger særegne Forudsætninger hos de Dommere, 
der skal kunne afgjore det sidste Sporgsmaal retfærdig. Sagen 
er den, at hverken de Kjendsgjerninger, der komme i Betragt- 
ning ved Strafudmaalingen, eller de Hensyn, efter hvilke deres 
Betydning skal vurderes, ville være præciserede af Loven. Der 
findes i det hojeste kun Exempler og Anvisninger, der hverken 
ere udtommende eller egentlig begrænsende, hvorfor ogsaa mange 
af de nyeste Love ganske have opgivet en hver Detaljering i 
denne Retning. Derved dannes den praktiske Grænse mellem 
Skyld- og Strafsporgsmaalet, saaledes at de til præciserede, be- 
stemte Kjendsgjerninger bundne Strafforhojelses- og Strafned- 
sættelsesgrunde høre til det forste, de aldeles ubestemte Anvis- 
ninger paa „skærpende" eller „særdeles skærpende" eller „for- 

mildende" eller „særdeles formildende Omstændigheder" til det 
sidste. Under denne Lovens Ubestemthed at finde den retfær- 
dige Straf i et hvert givet Tilfælde inden for det langt rækkende 
Spillerum, som de nye Straffeloves i Regelen saa vide Straffe- 
rammer aabne, turde være en Opgave, hvis fuldt tilfredsstillende Løs- 
ning endnu staar temmelig langt tilbage. Det positive Supplement, 
som Forandringen af .de absolut lovbestemte Straffe til relativt 
bestemte kræver, for at Tanken med denne Forandring kan blive 
fuldt gjennemført, er endnu ufuldkomment, saa længe der mangler 
en organisk Forbindelse mellem Straffens Fastsættelse ved Dom- 
men og de Virkninger, Straffens Fuldbyrdelse viser, — saa længe 
med andre Ord Udmaalingen skal endelig fastsættes paa Forhaand 
og derfor paa Grundlag af et Materiale, der i det mindste i Hen- 
seende til de psykologiske Momenter er utilstrækkeligt. Men 
saa længe Forholdet er og maa være dette, vil med Nødvendig- 
hed det relative Retfærdigheds Hensyn, der ligger i Tilfældenes 
ligelige eller forholdsmæssige Behandling, spille en overvejende 
Rolle. Dette Hensyn vil regelmæssig bestemme baade, hvilke 
Kjendsgjerninger der bor komme i Betragtning, og hvilken Vægt 
for Straffens Udmaaling der skal tillægges dem, hvis ikke den 
hele Akt skal faa Udseende af og virkelig blive vilkaarlig. Men 
derved er der givet Forudsætninger for Afgj oreisen af denne 
Del af Straffedommen, som ikke kunne fyldestgjores, naar skiftende 
Lægdommere, der nu og da træde til, faa Stemme herved. Der 
vil kræves en stadig Sammenligning mellem de forskjellige Straffe- 
bud og mellem de forskjellige konkrete Afgjorelser, som kun 
den kan magte, der stadig har denne Opgave, fordi kun han 
kan have det Materiale til Raadighed, som udkræves.- Det er 
umuligt at lægge dette til Rette for Lægdommere saaledes som 
de retlige Forudsætninger, der holde sig inden for den enkelte 
Sags Grænser, og det vilde ikke være gjorligt for Lægdommere 
at tilegne sig det og anvende det med nogenlunde Sikkerhed, 
selv om den storste Samvittighedsfuldhed forudsættes, saaledes 
som det regelmæssig tor antages at være muligt med Hensyn til 
de enkelte, bestemte Retsbegreber, som komme i Betragtning 
ved Skyldsporgsmaalet i et hvert givet Tilfælde. Lægdommeres 
Medvirkning ved Strafudmaalingen kan derfor kun formindske 
Udsigterne til en retfærdig Afgjorelse paa dette Punkt, — bortset 
fra, at der nogensinde skulde blive Grund til en alt andet over- 
vejende Frygt for, at Fagdommerne regelmæssig lode sig paa- 
virke af uberettigede Hensyn ved Straffens Bestemmelse. 

Den foregaaende Udviklings Resultater kunne sammenfattes 
i følgende Sætninger: 

1. Ved Sporgsmaalet, om Lægdommere bor kaldes til Del- 
tagelse i Straffesagers Afgjorelse, under Forudsætning af en 
i øvrigt dertil egnet Procesmaade, er Hovedsporgsmaalet for en 
retlig Betragtning dette, om Lægdommeres Medvirkning vil for- 
hoje Garantierne for Rettens Evne til at træffe en retfærdig Af- 
gjorelse. 

2. Saavel ved Afgjorelsen af, om Kjendsgjeminger ere be- 
viste, som ved Bestemmelsen af beviste Kjendsgjemingers ret- 
lige Betydning, kræves der idelig en individuel Bedommelse, til 
hvilken et Kollegium af Lægdommere præsumtivt vil besidde 
fyldigere Forudsætninger end Fagdommere, medens disse ere de 
naturlige Vogtere af de Grænser, inden for hvilken hin indivi- 
duelle Bedommelse maa holdes, for at kunne føre til et rigtigt 
Resultat, og fremdeles alene ere i Besiddelse af Forudsætningerne 
for at kunne foretage en rigtig Subsumtion af de retlig bestemte 
Kjendsgjeminger under Straffebudene. 

3. Selv Vildfarelser af Lægdommerne i Punkter, som Fag- 
dommere have den præsumtivt rigtigste Dom om, yde i Straffe- 
sager Retfærdigheden en Betryggelse, for saa vidt de ere til 
Fordel for den sigtede, idet de enten begrunde den Tvivl om 
Beviset, som er nok til at frifinde for Straf, eller vække For- 
modning om, at de begrebsmæssig nødvendige subjektive Be- 
tingelser for Straf have manglet hos den sigtede. -Mod lignende 
Vildfarelser til den sigtedes Skade maa derimod Fagdommerne 
have Magt til at beskytte denne, hvis Retfærdighedens Garantier 
ikke skulle formindskes i Stedet for at forøges. 

4. Til Deltagelse i Strafudmaalingen bor Lægdommere, ikke 
kaldes, fordi den retfærdige Udmaaling kræver Forudsætninger, 
som Lægdommere ordentligvis, selv med Anvendelse af den 
storste Samvittighedsfuldhed, ikke kunne opfylde. 

